Published on Tuesday, 02 September 2014 05:44
Hits: 478
Sept 1, 2014
1. Amerikan Mungdan, Texas Mungdaw hta Aug 30 ya kaw nna Aug 31 ya du hkra shawng nnan lang na amyu sha dat kasa zuphpawng kaba hpe galaw lu saga ai.
2. Kachin Alliance hte seng nna gaw da ai tara hpe shagrin da lu nna, ‘board of directors’ hpung hte magam gun hpung (EC) ni hpe hpaw ninghtan da lu sai hte malawm ni hpe mung lata san da lu saga ai.
3. Zuphpawng hta NY, PA, VA, TN, FL, IN, NE, MI, TX, LA, AZ, CA hte WA mungdaw ni a amyu sha dat kasa ni hte, KBC-USA, KABA, KAA, KCAA, Texas Kachin Catholic Community, Lachid Kachin Community, KDF hte KNO (observer) ni kaw na shang lawm ai hte awng dang ai hku nna galaw da lu saga ai.
4. Shaning shagu Mungdaw Nhtoi, Rawt Malan Nhtoi, Share Shagan Nhtoi, hte ‘Advocacy Day’ ni hpe Kachin Alliance hku nna Mungdaw lithkam ni hte rau woi awn galaw sa wa na lam daw dan da lu saga ai.
5. Mungdaw dat kasa ni hku nna Amerikan mungdan kata hta shanu nga ai Jinghpaw Wunpawng amyu sha hkum tingdek shang lawm ai hte ja gumhpraw, myit n-gun, hte tinang atsam nga ai made madi shadaw shang lawm na matu myit hkrum daw dan da lu saga ai.Add a comment
Published on Monday, 18 August 2014 04:15
Hits: 399
Jinghpaw Wunpawng Amyu Sha Hpung (KNO – Japan) wuhpung ni woi awn let, Japan du amyu sha ni hku nna August 17, 2014 (Laban) shana daw hta, Tokyo Peace Church kaw (39) ning hpring (40) lang na “Share Shagan Masat Ninghtoi” lamang hpe myit hkrum mang-rum let galaw awngdang la lu masai lam shiga na lu ai.
Ndai hpawng lamang hta shinggyim ahkaw ahkang lam amyu myu hku nna dip sha hkrum shajang nga ai amyu sha ni a galu kaba lawt lu lam ni a matu myit yaw shada masing jahkrat let myu tsaw mung tsaw myit kaba hte machyi hkam woi awn myit sharawt nga dingngam, 1975 ning August (10) bat mali ya shani, Thai / Myanmar lamu ga jarit Htam Ngawk bum lagaw kaw amyu hte mungdan a matu shawng ningnan labau shang asak apnawng lai mat wa shajang sai, Ningbaw Kaba Lahtaw Zau Seng, Du Kaba Lahtaw Zau Tu, Du Kaba Hpungshwi Maran Zau Seng ni hte kaga Wunpawng Mungdan Rawt Malan majan hkrunlam hta lam amyu myu hku nna du daw sai hkaw asak apnawng lai mat wa shajang sai, Ningbaw Ningla share shagan kaji kaba ni yawng hpe chyeju dum hkungga shagrau masat arawng la ai lamang galaw lai wa sai lam na chye lu ai.
Dai hta n-ga daini lam amyu myu hku nna dip sha hkrum shajang nga ai amyu sha ni a lawt lu lam, tengman jet ngang tara rap-ra ai hte simsa ngwi pyaw ai Wunpawng Mungdan hpe myit hkrum lahkrip ra ra hte gaw de sharawt galu kaba sa wa lu na matu mung ja ja n-gun dating dahpran n-gun awai akyu hpyi ai lamang hpe mung galaw lai wa sai lam na chye lu ai.Add a comment
Published on Monday, 21 July 2014 18:52
Hits: 578
Asian Mungdan ni a Htunghking Shingni ka manawt hpawng lamang hpe (July 19 - 21, 2014) laman, Tokyo, Komazawa Olympic Park kaw galaw lai mat wa ai hta Myen Mungdan Mungchying Amyu Bawsang ni hku nna, (July 20, 2014) Laban (2:00 pm - 5:00 pm) ten hta, Jinghpaw Wunpawng Amyu sha ni hte kaga Munghpawm Myanmar Mungchying Amyu Bawsang nkau mi mung myit hkrum mang-rum kabu gara awngdang ai hte shang lawm lai mat wa masai lam shiga na lu ai. Ndai hpawng lamang hta daini na Munghpawm Myanmar Mungdan a Dawnghkawn hpe n jai lang ai rai yang shang lawm lu na re lam yawng myit hkrum dawdan da shajang ai hte maren, moi na Dawnghkawn hpe sha jai lang lai mat wa masai lam mung chye lu ai.
Ndai zawn Asian Mungdan ni law law nga ai hta dep hkap lu ai mungdan nkau mi hku nna tinang mungdan a laklai ai Htunghking Shingni kahkrang ni hpe shada galen htawng madun dan lu masai hta sha n-ga, amyu sha ni a mungkan hta tsawm htap hkik hkam laklai dik ai htunghking bu hpun palawng, mahkawn kahkrang ni hte kaga Myen Mungdan Mungchying Amyu Bawsang ni a Htunghking Shingni kahkrang ni hpe Japan mung shawa masha ni sha n-ga, mungkan de kabu arawng la htawng madun dan lai mat wa masai lam shiga na chye lu ai.Add a comment
Published on Wednesday, 11 June 2014 06:36
Hits: 870
Lai mat wa sai (9.6.2011) ya shani kaw nna Myen Tai Hpyen Asuya ni hte Amyu sha ni Myen Mungdan labau lungpa hta malap n lu mai labau shang machyi kaba hkrum laja sawmg dik htum ai Dinghku majan kaba bai hpaw hpang wa ai gaw, (9.6.2013) ya shani hta (3) ning tup ladu bai hkrum sai hte maren, (9.6.2013) bat langai ya shani (KNO - Japan) kaw nna woi awn let, Myen hpyen ninghkap ninggun madun hpawng lamang kaba hpe galaw lai mat wa masai lam shiga na chye lu ai.
Tokyo mare, Shinagawa (Station) kaw shawng nkau mi du zup nhtawm" Lani mi Ngachyu hte lagat jahku lwi ai Wunpawng Hkanan Mungdan de du shang shajang lu na matu, "Anhte a Awng Padang Yehowa Karai Kasang" kaw akyu hpyi ninggun jawm la nna, (2:00 pm) hta Htunghking Amyu Bawsang 6) bu hpun palawng ni sumraw let, Wunpawng Hkanan Hkrunlam Shinagawa (Station) kaw nna Myen Dat Kasa Rung (Myanmar Embassy) du hkra lam hkawm ninghkap ninggun madun lai mat wa masai lam chye lu ai.
(3:00 pm - 4:00 pm) hta ninggun madun lamang hte seng nna seng ang ai de tau hkrau tang madun lajin shana da shajang masai rai timung, Shinagawa Balik Dap hpung ni kaw nna n galaw lu na lam aja awa pat hkum shingdang, tsun htai lai dang-rang hkat shajang ma ai rai timung, Karai Kasang a chyeju a majaw yakhkak ai lam amyu myu a lapran kaw nna, awngdang ai hte aten kadun mi galaw la lu masai lam, ndai hpawng lamang hta Japan du amyu sha ni sha n-ga, Myen Mungdan Mungchying Amyu Bawsang (AUN) Mung masa Ningbaw Ningla hpung ni, NLD Ningbaw Ningla ni hte kaga mung masa hpung masha nkau mi, yawng marai (100) daram myit hkrum lahkrip ra ra hte sa du ninghkap ninggun madun lai mat wa masai lam shiga na chye lu ai.Add a comment
eng_Latn lim_Latn fra_Latn kac_Latn kac_Latn kac_Latn kac_Latn kac_Latn eng_Latn lim_Latn kac_Latn kac_Latn kac_Latn eng_Latn lim_Latn kac_Latn kac_Latn eng_Latn lim_Latn kac_Latn kac_Latn kac_Latn